
Állati csontok égetésével nyert Ca-foszfátokat tartalmazó bioüvegkerámiák előállítása

A Ca-foszfát (apatit (Ca10(PO4)6O), β-whitlockit (β-Ca3(PO4)2) kristályos fázist tartalmazó bioaktív üvegkerámiák sikeresen alkalmazhatók az emberi csontok pótlására, mivel gyors csontképződést, az élő csonthoz való közvetlen kapcsolódást tesznek lehetővé. Az érintkező testnedvek hatására lejátszódó (Ca2+→ H+) ioncsere során a felületükön kilépő Ca2+ ionok reagálnak a testnedvekben levő foszfát csoportokkal, melynek eredményeként a csont fő ásványi komponensét adó apatit képződik. Ezen fázis kristályosodását az üvegben kialakuló ≡Si-OH csoportok elősegítik. A megfelelő minőségű üvegkerámiák előállításánál különösen fontos a Ca2+ forrásként szolgáló nagy apatit koncentráció, valamint a megfelelő mechanikai szilárdság biztosítása. A wollastonit jelenléte részben az apatit irányított kristályosítását segíti elő, részben szálas szerkezete révén kedvezően befolyásolja a mechanikai szilárdságot, ezáltal az implantátum nagyobb igénybevételnek kitett csontok pótlására is alkalmazható.
Kísérleti munkánk célja állati csontból nyert Ca-foszfát bioaktív üvegkerámiák előállításánál a felhasználhatóság vizsgálata, valamint az így kapott bioanyagnak a nagy tisztaságú vegyszerekből előállított, továbbá a csapadékos módszerrel gyártott hidroxiapatitot tartalmazó üvegkerámiák tulajdonságainak összehasonlítása volt. Ennek során egyrészt nagy tisztaságú vegyszerekből kiindulva állítottuk elő a bázisüveget, másrészt a kiindulási keverékben a kalcium és a foszfor részleges bevitele csapadékos eljárással készített, 950 °C-on hőkezelt hidroxiapatittal (Ca5(PO4)3(OH)), illetve állati csontok égetésével nyert β-whitlockittal (β-Ca3(PO4)2) történt. A vizsgálatok célja annak meghatározása volt, hogy az eltérő kiindulási összetétel milyen hatással van a különböző hőmérsékleten hőkezelt üvegkerámiák tulajdonságaira. A bázisüvegek frittelésénél alkalmazott olvasztási hőmérséklet, valamint az üvegkerámiák kristályosítási hőmérsékletének megválasztása a minták hevítőmikroszkópos vizsgálati eredményeinek felhasználásával történt. A frittek és a különböző programok szerint hőkezelt üvegkerámiák fázisösszetételét röntgendiffrakciós felvételek alapján határoztuk meg, míg a morfológia jellemzése pásztázó elektronmikroszkópi felvételek segítségével történt. Vizsgáltuk továbbá az üvegkerámiák lineáris hőtágulását, desztillált vízben való oldhatóságát, a mechanikai tulajdonságokat pedig a hajlítószilárdsággal és a mikrokeménységgel jellemeztük.



